אזרחי בריטניה איבדו אמון בתחזיות מזג האוויר, בעיקר מאז שהובטח להם ב-2009 "קיץ של ברביקיו" והם קיבלו גשם; הנסיך צ'ארלס ערך מפגש עם כדורגלנים והתוודה שכישוריו עם הכדור תמיד היו בינוניים; איראן מאיימת לצאת למתקפת מנע נגד מי שמאיים על ביטחונה; וטקס פרסי ה"בריט" יוצא לדרך - האם אדל תרוקן את הקופה? המגישה שרלוט הוקינס, שדיווחה לי על כל הפלאות האלה בסקיי ניוז, ישבה קרוב מדי. בישראל מגישי החדשות שומרים על מרחק. כשיונית לוי מגישה את החדשות, המצלמה קולטת אותה בערך עד מתחת לחזה. יעקב אילון מציג בפני צופי ערוץ 10 את הטורסו המלא שלו, כמעט עד למותניים. זה עניין של תרבות, אני מניח. שרלוט הוקינס, לטעמי, ישבה קרוב מדי.
קירבה לא התבטאה רק במרחק של המגישה מהמצלמה או במינון הזום. היה משהו בלתי אמצעי בהתנהגות של הוקינס בשידור חי. כשהגיע הדיווח על איראן היא קראה אותו מהדף באיזו נונשלנטיות משועממת, כאילו הידיעה הזאת לא קולית מספיק. כשהגיע האייטם על פרסי הבריטס, משהו נדלק בה. נדמה היה כאילו היא מנסה להעביר מסרים מעבר לטקסטים שהיא קוראת: "האייטם הזה מגניב בעיני, האייטם הזה מבאס". הסטריליות החדשותית התחלפה בהגשה פלרטטנית. גם דני דויטש מנסה את זה, כשהוא מגיש מבזקים בערוץ 2. בסופו של דבר, העניין שהכי הפריע לי בהגשה של הוקינס הוא הכתפיים. ממתי מגישות חדשות במדינות שהן לא איטליה, באות לעבודה עם כתפיים חשופות?
אין בי שמרנות בכל הנוגע ללבוש "צנוע" מול "מופקר" ואין לי שום בעיה עם הקונספט של כתפיים. מדובר באלמנט חיובי שמשרת מדי יום מיליארדי אנשים שמעוניינים להניע את הזרועות שלהם בחופשיות. עם זאת, עוד קונספט שחביב עלי וחשוב לי להקפיד עליו הוא הדיסטאנס ביני לבין מגישת החדשות שלי. קראו לי שמרן אבל אני לא יכול לדמיין את יעקב אילון מגיש את החדשות בגופיה, או בחולצה עם יותר מכפתור אחד פתוח. גם לא הייתי מרוצה אם הוא היה קורא ידיעה על הרפורמה ברכבת ישראל ואז קורץ כדי להראות לנו שהוא כאילו איתנו, שהכל בלוף. מגיש החדשות שלי צריך לשמור על ריחוק כדי להקרין סמכותיות ואם זה אומר להסתיר את הכתפיים שלו, אז זה יהיה המחיר. בערב העברתי לפוקס ניוז וגיליתי שם עוד מגישה נטולת כתפיות. כשהיא נופפה אל החזאי, נחשפו בתי השחי שלה ותהיתי לאן העולם הידרדר. שרלוט הוקינס ובחירת הבגדים החופשית שלה אולי מתאימה לאייטמים על האכזבה הלאומית מהשירות המטאורולוגי של הוד מעלתה אבל כשתשוגר הפצצה הראשונה אל ישראל, אני מעדיף שקצינת הנפגעים הקולקטיבית שלי, תהיה לבושה כמו עורכת דין ולא כמו שטפי גראף.